User:JosebaAbaitua/sandbox/References/HDum2021/IRASTORZA HERNÁNDEZ, Zuriñe

Elkarrizketa pertsonalak

Metodologia honi dagokionez, Paula Kasaresen tesia aipatu behar da, non, hogei bikote nafar entrebistatu zituen, euskararen belaunez belauneko jarraipena eta hizkuntza sozializazioa familia euskaldunetan ikertzeko asmotan. Ikerketa etnolinguistikoa dei dakioke lan honi, zeina, metodologiari dagokionez, datu bilketan ikerlariaren inplikazioan oinarritzen den, ikertzailea ikerketan bertan nolabait murgildu egiten baita, entrebistetatik ateraz informazioa eta ikertuen eguneroko jarduna benetako egoeretan bertatik bertara behatuaz. Lan honetan, informazio emaileen hizkuntzari dagokien hainbat ideologia, estrategia eta erabilera antzeman daitezke, baita motibazio mota ezberdinak ere (kanpo motibazioa, barne motibazioa, zehatzago esateko, motibazio instrumentala eta motibazio integratzailea). Metodologia hau darabilen beste lanetako bat gorago aipatu duguna da, Escandonen lana, hain zuzen ere. Kasu honetan, sakoneko bi elkarrizketa egin zituen bi guraso etorkinekin, biak gaztelaniaz. Azkenik, metodologia hau erabili duen beste lan bat, Ikardorena da. Helburua da erakustea hizkuntzaren jarraipena ez dela gertaera mekanikoa, hiztunen erabaki eta hautuetan oinarritzen dela baizik. Bizipen eta ikuspegi ezberdinei tokia egiteko eta posizio aniztasuna bermatzeko, profil guztien oreka egokia lortu zen,

zehatzago, sexu, jatorri eta bikote tipologia ezberdineko gurasoena. 13 elkarrizketatan, guztira 17 lagun elkarrizketatu zituzten, batzuek nahiago izan baitzuten elkarrizketa bikote gisa egitea.

Ikertzailearen nolabaiteko parte hartzea

Aipatu nahiko nukeen hurrengo metodologia Jone Miren Hernandezek eta Jaime Altunak erabilitakoa da, "Gu gazteok" izenburupean laburbiltzen den lanean erabilitakoa, zeinak gazteekin elkartuta ikertzailearen nolabaiteko parte hartzea eskatzen duen. Zehatzago esanda, "kuadrillategi" izeneko egitasmoa, hau da, lagunartean edo koadriletan euskararen erabilera sustatzeko helburuz garatzen den programa, aprobetxatuz behaketa saio bat egin zuten, gazteen jarrera eta hizkuntza- praktikak giro informalago batean jasotzeko aukera aprobetxatzeko asmoz. Bertan, talde dinamikek huts egin omen zuten baina, horrek, gazteak lagunartean daudenean, hau da, "egoera" naturaletan, nola egoten diren ikustea ahalbidetu zien. Honela, autore hauen arabera, ikerketa kualitatiboa gauzatzeko metodo egokia da, hasiera batean behintzat, ikergai izan diren gazteak euren osotasunean "nolakoak" diren ikustea ahalbidetu dezakeelako. Gainera, aipatutako ikertzaileen esanetan, nerabeek euren buruak nola ezaugarritzen dituzten eta nola definitzen duten gazte izatea jakitea komeni da, baita ikerlariek gazteak, euskal hiztun gisa baino, gazte bezala ezagutzen saiatzea ere. Honela, bi ikertzaile hauek dakartzaten Lamarreren hitzen arabera, gazteen parte hartzea dinamizatu, egunerokotasunarekin lotutako praktikei erreparatu eta malgutasunarekin jokatu behar da, ia ezinezkoa omen delako hizkuntza, hizkuntza- identitatea zein hizkuntza-praktikak galdetegiek betetzeko eskaintzen dizkiguten "kaxatxoetan" sartzea.

Badaude autore gehiago antzeko metodologia erabili zutenak eta, beraz, hemen aipatzea merezi dutenak; hala nola, Amorrortu eta beste. Hauen esanetan, euren ikerketaren lehenengo faseko helburu nagusia zen unibertsitate eremuko muda linguistikoen prozesua ulertzea, euskara familiatik kanpo ikasi duten Bilbo Handiko gazteen kasuan, baita mudak garatzeko dauden posibilitateak aztertzea ere. Honela, Deustuko Unibertsitatean eta "Begoñako Andra Mari"n aritu ziren lanean. Unibertsitate eremu hau erabili zuten, aurrerago ikusiko dugun bezala, mudak gerta daitezen eremu eta momentu egokia delako unibertsitate aroa.

Horretarako, erabili zuten metodologia ekintza parte-hartzailea izan omen zen, hausnarketa soziolinguistiko batean oinarrituta, zeina parte hartzaileek gauzatutako mini-etnografien eta talde hausnarketa baten emaitza izan omen zen.